Liv Holm Andersen (RV), 2014-03-28:
Tak for det.
I Danmark er vi kommet langt på grund af og ikke på trods af stor ligestilling.
Det synes jeg er værd at huske på.
I år var jeg så heldig at deltage i FN's Kvindekommission, og det er fedt at mærke, at Danmark på ligestillingsområdet er en af stormagterne.
Det er vigtigt for Radikale Venstre, at Danmark bibeholder den her førerstatus, og at vi vedbliver med at udvikle vores ligestillingspolitik.
For nok er ude rigtig vigtigt, men det er hjemme også.
For selv om visse stemmer i debatten ønsker at give en opfattelse af det modsatte, er der stadig ting at tage fat på herhjemme.
Når jeg hører sætningen om, at der jo er ligestilling i Danmark, så vil mit svar til enhver tid være: Ja, vi er tæt på formel ligestilling, men formel ligestilling er ikke det samme som reel ligestilling, og den reelle ligestilling halter det fortsat lidt med.
Når vold mod kvinder årligt runder over 500.000 tilfælde og både hatespeech og chikane møntet på køn fortsat foregår i et betydeligt omfang, ser jeg en udfordring.
Når hver femte HK'er fortsat oplever at blive spurgt om babyplaner til jobsamtale, eller når kvinders uddannelsesniveau er det højeste nogen sinde, men mange fortsat oplever barrierer på vej mod ledelses- og bestyrelseslokaler, så ser jeg en udfordring.
Når en del af løngabet faktisk ikke kan forklares, ser jeg en udfordring.
Når social kontrol og til tider endda grov undertrykkelse og tvang i forhold til særlig kvinder og piger gør sig gældende i visse minoritetsmiljøer, ser jeg en udfordring – en udfordring i virkeligheden ikke blot for ligestillingen, men for integrationen.
Når drengebørn i langt større omfang end piger har det skidt i deres daginstitution, men mandlige pædagoger grundet et stadig ret kønsopdelt arbejdsmarked er svære at opdrive, ser jeg en udfordring, ligesom jeg ser udfordringer, når mænds sundhed og levetid er gennemsnitligt lavere end kvinders, og når de fleste forældreretssager falder ud til morens fordel, ganske enkelt ofte fordi faren ikke har status som primær forælder.
Det er blot for at nævne et par eksempler, som understreger, at ligestillingen bestemt ikke blot er noget, man bør kigge på for kvinders skyld.
Det er lige så meget noget, man bør kigge på for mænds skyld, for børns skyld og for den bedste opgaveløsnings skyld.
Det er også i vid udstrækning ting, som der netop tages fat på i regeringens perspektiv- og handlingsplan.
Den er nemlig fuld af initiativer, der bakker op om de unge, der kæmper mod social kontrol til; initiativer, der styrker vores indsats mod volden i hjemmene, oplysning om trafficking og skaderne ved prostitution; lovforslag, der styrker den kønsopdelte lønstatistik og dermed fokusset på ligeløn; initiativer til at få mere fokus på køn i det offentliges opgaveløsning og de unges uddannelsesvalg og ditto for mandlige pædagoger og flere kvindelige forskere.
Samtidig slår perspektiv- og handlingsplanen fast, at Danmark fortsat skal gå forrest og tage et medansvar internationalt, også når det handler om kvinder og pigers rettigheder og meget mere.
Med andre ord tages der gode skridt på en række områder, så vi kan komme videre derfra, hvor vi står.
Fra radikal side synes vi, at det er det helt rigtige fokus, der bliver sat, og vi glæder os til det videre samarbejde på området.
Så tak for ordet.